CELEX: 32021D1299
Language: ro
Date: 2021-08-04 00:00:00
Title: Decizia de punere în aplicare (UE) 2021/1299 a Comisiei din 4 august 2021 de amânare a datei de expirare a aprobării hexaflumuronului destinat utilizării în produsele biocide din tipul de produs 18 (Text cu relevanță pentru SEE)

5.8.2021   
               
               
                  RO
               
               
                  Jurnalul Oficial al Uniunii Europene
               
               
                  L 282/36
               
            
         DECIZIA DE PUNERE ÎN APLICARE (UE) 2021/1299 A COMISIEI
         din 4 august 2021
         de amânare a datei de expirare a aprobării hexaflumuronului destinat utilizării în produsele biocide din tipul de produs 18
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 528/2012 al Parlamentului European și al Consiliului din 22 mai 2012 privind punerea la dispoziție pe piață și utilizarea produselor biocide (1), în special articolul 14 alineatul (5),
         în urma consultării Comitetului permanent pentru produse biocide,
         întrucât:
         
                     (1)
                  
                  
                     Substanța activă hexaflumuron a fost aprobată ca substanță activă destinată utilizării în produsele biocide din tipul de produs 18 (2).
                  
               
                     (2)
                  
                  
                     Aprobarea substanței hexaflumuron destinate utilizării în produsele biocide din tipul de produs 18 va expira la 31 martie 2022. La 23 septembrie 2020, a fost depusă o cerere pentru reînnoirea aprobării hexaflumuronului, în conformitate cu articolul 13 alineatul (1) din Regulamentul (UE) nr. 528/2012.
                  
               
                     (3)
                  
                  
                     Întrucât hexaflumuronul îndeplinește criteriile pentru a fi considerat o substanță persistentă, bioacumulativă și toxică (substanță PBT) și o substanță foarte persistentă și foarte bioacumulativă (substanță vPvB) în conformitate cu anexa XIII la Regulamentul (CE) nr. 1907/2006 al Parlamentului European și al Consiliului (3), această substanță îndeplinește criteriile de excludere prevăzute la articolul 5 alineatul (1) litera (e) din Regulamentul (UE) nr. 528/2012.
                  
               
                     (4)
                  
                  
                     La 18 februarie 2021, autoritatea competentă din Grecia responsabilă de evaluare a informat Comisia că a decis, în temeiul articolului 14 alineatul (1) din Regulamentul (UE) nr. 528/2012, că este necesară o evaluare completă a cererii. În temeiul articolului 8 alineatul (1) din Regulamentul (UE) nr. 528/2012, autoritatea competentă responsabilă de evaluare trebuie să realizeze o evaluare completă a cererii în termen de 365 de zile de la validarea acesteia.
                  
               
                     (5)
                  
                  
                     După caz, autoritatea competentă responsabilă de evaluare poate cere solicitantului să furnizeze date suficiente pentru realizarea evaluării, în conformitate cu articolul 8 alineatul (2) din Regulamentul (UE) nr. 528/2012. În acest caz, perioada de 365 de zile se suspendă pentru o perioadă care nu poate depăși 180 de zile în total, cu excepția cazului în care suspendarea pe o perioadă mai mare este justificată de natura datelor solicitate sau de circumstanțe excepționale.
                  
               
                     (6)
                  
                  
                     În termen de 270 de zile de la primirea unei recomandări din partea autorității competente responsabile de evaluare, Agenția Europeană pentru Produse Chimice (denumită în continuare „agenția”) trebuie să pregătească și să transmită Comisiei un aviz privind reînnoirea aprobării substanței active în conformitate cu articolul 14 alineatul (3) din Regulamentul (UE) nr. 528/2012.
                  
               
                     (7)
                  
                  
                     În consecință, este probabil ca aprobarea hexaflumuronului destinat utilizării în produsele biocide din tipul de produs 18 să expire, din motive independente de solicitant, înainte de a se lua o decizie privind reînnoirea aprobării sale. Prin urmare, este necesar să se amâne data de expirare a aprobării hexaflumuronului destinat utilizării în produsele biocide din tipul de produs 18 cu o perioadă de timp suficientă pentru a fi posibilă examinarea cererii.
                  
               
                     (8)
                  
                  
                     Având în vedere limitele de timp acordate pentru evaluarea de către autoritatea competentă responsabilă de evaluare și pentru întocmirea și prezentarea avizului de către agenție, precum și perioada de timp necesară pentru a se decide dacă este îndeplinită cel puțin una dintre condițiile prevăzute la articolul 5 alineatul (2) primul paragraf din Regulamentul (UE) nr. 528/2012 și dacă, așadar, poate fi reînnoită aprobarea substanței hexaflumuron, este adecvat să se amâne data de expirare a aprobării până la 30 septembrie 2024.
                  
               
                     (9)
                  
                  
                     Cu excepția datei de expirare a aprobării, hexaflumuronul rămâne aprobat pentru utilizarea în produsele biocide din tipul de produs 18 sub rezerva respectării specificațiilor și a condițiilor stabilite în Regulamentul de punere în aplicare (UE) 2015/1982,
                  
               ADOPTĂ PREZENTA DECIZIE:
         
            Articolul 1
            Data de expirare a aprobării hexaflumuronului destinat utilizării în produsele biocide din tipul de produs 18 se amână până la data de 30 septembrie 2024.
         
         
            Articolul 2
            Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene.
         
         
            Adoptată la Bruxelles, 4 august 2021.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 167, 27.6.2012, p. 1.
         
            (2)  Regulamentul de punere în aplicare (UE) 2015/1982 al Comisiei din 4 noiembrie 2015 de aprobare a hexaflumuronului ca substanță activă existentă, destinată utilizării în produsele biocide pentru tipul de produs 18 (JO L 289, 5.11.2015, p. 13).
         
            (3)  Regulamentul (CE) nr. 1907/2006 al Parlamentului European și al Consiliului din 18 decembrie 2006 privind înregistrarea, evaluarea, autorizarea și restricționarea substanțelor chimice (REACH), de înființare a Agenției Europene pentru Produse Chimice, de modificare a Directivei 1999/45/CE și de abrogare a Regulamentului (CEE) nr. 793/93 al Consiliului și a Regulamentului (CE) nr. 1488/94 al Comisiei, precum și a Directivei 76/769/CEE a Consiliului și a Directivelor 91/155/CEE, 93/67/CEE, 93/105/CE și 2000/21/CE ale Comisiei (JO L 396, 30.12.2006, p. 1).